Mageia võrgupaigaldus

Mageia paigaldamine väikese alglaadimistõmmise abil

Sissejuhatus

Võrgupaigalduse andmekandjad

Kirjeldus

Need minimaalse mahuga ISO-tõmmised sisaldavad:

alla 100 MB ja on abiks siis, kui internetiühenduse maht on liiga väike terve DVD allalaadimiseks, arvuti on ilma DVD-seadmeta või ei saa arvutit käivitada USB-pulga pealt.

vaid tarkvara, mida on vaja a) paigaldusprogrammi DrakX käivitamiseks ning b) DrakX-installer-stage2 ja veel mõningate pakettide leidmiseks, et siis jätkata paigaldamisega.

Need paketid võivad asuda arvuti kõvakettal, mõnel muul kohalikul kettal, kohalikus võrgus või internetis.

Märkus

Paigaldus üle krüptitud WiFi või Bluetoothi ei ole toetatud.

Saadavus

Võrgupaigalduse andmekandjatel on kaks versiooni:

netinstall.iso neile, kes eelistavad kasutada ainult vaba tarkvara - see tõmmis seda sisaldabki.

netinstall-nonfree.iso sisaldab täiendavalt mittevabu seadmedraivereid, mida võib tarvis olla Teie võrguseadmele, kettakontrollerile vms.

Mõlemad versioonid on saadaval 32-bitise ja 64-bitise ISO-tõmmisena. Vt lähemalt: https://www.mageia.org/downloads/

Valmistumine

Tõmmise allalaadimise järel kirjutage see CD või DVD peale või kui eelistate USB-pulka, siis tutvuge eelnevalt juhistega: https://wiki.mageia.org/en/Installation_Media#Dump_Mageia_ISOs_on_an_USB_stick

Paigaldamise järgud

Paigaldamine toimub kahes järgus:

1. järk (Stage 1) on õigupoolest paigalduseelne järk Selle ajal tuleb paika panna paigaldamise meetod ja üksikasjad, kuidas pääseda ligi paigaldamisel kasutatavaid faile sisaldavale andmekandjale. Kui meetod vajab serverit, aktiveeritakse ka võrguühendus.

2. järk (Stage2) on tegelik paigaldamisjärk, mis algab automaatselt kohe, kui on loodud ühendus paigaldamiseks vajalike failidega.

Märkus

1. järgu ajal ei kirjutata veel midagi kõvakettale, nii et soovi korral võib 1. järgu ajal alati asja turvaliselt pooleli jätta. Selleks tuleb vajutada klahvidele Ctrl+Alt+Del.

Vihje

Klahvikombinatsiooniga Alt+F3 saab lugeda logisid ja Alt+F1 abil naasta paigaldusekraanile.

Hoiatus

Erinevalt paigaldamisest DVD või LiveDVD pealt on siin paigaldamise esimesel etapil (Stage 1) vaja üht-teist ka ise kirjutada. Sellel etapil käitub klaviatuur nii, nagu oleks tal Ameerika paigutus. See võib ajada päris segadusse, kui on vaja kirja panna nimesid ja asukohti.

1. järk - Stage 1 (paigaldamiseelne järk)

Algkäivitus

Konkreetne avaekraan, mida näete võrgupaigalduse andmekandjat laadides, sõltub sellest, kas laadite BIOSiga või UEFIga süsteemi. Erinevusi näitavad kaks järgmist pilti:

Joonis 1. Avaekraan BIOSi puhul

Käivitumisel saab langetada otsuse lugeda põhjalikku abi, milleks tuleb vajutada klahvi F2. Sealt tagasi paigaldusprogrammi juurde saab klahviga F1. Kui seda mitte valida, siis jätkatakse alglaadimist vaikeseadistusega.

Joonis 2. Avaekraan UEFI puhul

Valige nooleklahvi abil Mageia n paigaldamine ja vajutage klahvi Enter.

Nii BIOSi kui ka UEFIga süsteemi korral näete teadet USB-seadmete tuvastamise kohta.

Paigaldamismeetod

Nüüd saab valida paigaldamisviisi kas CD või kõvaketta pealt või serverist (NFS, FTP või HTTP).

Samuti on sel hetkel võimalik laadida kolmandate osapoolte mooduleid.

Liikuge nooleklahviga üles või alla, kuni olete sobiva paigaldamismeetodi peal.

Vajutage tabeldusklahvi, kuni esile tõstetakse nupp Ok, ja vajutage siis klahvi Enter.

Server

Kui Te ei tea, mida õieti võrgupaigalduseks valida, valige FTP server.

Ettevõtte võrgus võivad FTP ja rsync olla blokeeritud, mistõttu sel juhul on üsna mõistlik valida HTTP server.

Mistahes serveri valimise korral liigute automaatselt edasi valikute juurde, mida kajastab sektsioon Võrguühendus.

CD/kõvaketas

Kui valite paigaldamise CD või kõvaketta (või ka USB-pulga) pealt, uuritakse Teil olevaid salvestusseadmeid.

Kõigepealt valige sobiv kõvaketas (või USB-pulk)

Siis valige sobiv partitsioon

Nüüd tuleb määrata ISO-tõmmise kataloog või failinimi.

Tühjaks jätmise või kataloogi korral on asi pisut lihtsam, sest siis pakub paigaldusprogramm ise välja kataloogide ja failide loendi, millest saab vajaliku välja valida nooleklahvidega alla ja üles liikudes (nagu näha teisel pildil).

Kui ISO-tõmmise asukoht on määratud, olgu selleks siis CD või kõvaketas, liigute automaatselt edasi 2. järgule ehk tegelikule paigaldusele (Stage 2).

Kolmanda osapoole moodulite laadimine

Kui soovite laadida kolmanda osapoole mooduleid, palutakse Teil anda mooduleid sisaldava kataloogi asukoht:

Võrguühendus

Võrguseade

Kui valisite paigaldusviisi all mõnda laadi serveri, palutakse Teil valida võrguseade:

Ühenduse tüüp

Nüüd tuleb valida, kas võrguseade pruugib DHCP-, staatilist või ADSL-ühendust:

Kui Te pole kindel, milline valik õieti sobib, on tõenäoliselt mõttekas jätta kehtima vaikevalik (DHCP).

Masina/domeeninimi

Vajaduse korral saab nüüd paika panna masina ja domeeni nimed:

Kui Te pole kindel, mida see üldse tähendab, võite väljad lihtsalt tühjaks jätta, Ok esile tõsta ja vajutusega klahvile Enter edasi liikuda. Võrguühendus aktiveeritakse.

Kui kasutate FTPd või HTTPd, viiakse Teid automaatselt edasi osa juurde, mida kirjeldab sektsioon Peeglid,

Kui kasutate NFSi, palutakse Teil anda NFS-serveri ja seal Mageiat sisaldava kataloogi nimi:

NFSi üksikasjade kirjapanemise järel viiakse Teid automaatselt edasi 2. järgule ehk tegelikule paigaldusele ( Stage 2),

Peeglid

FTP või HTTP kasutamise korral tuleb nüüd kindlaks määrata, millist peeglit tarvitada. Seda võib teha käsitsi või loendist valides.

Käsitsi määramine

Kõigi saadaolevate peeglite nimekirja leiab aadressil http://mirrors.mageia.org/

Milline peegel ka valida, peab see kasutama samasugust puustruktuuri (algusega "mageia" või "Mageia") nagu Mageia ametlikes peeglites. Ehk teisisõnu: .../mageia/distrib/<versioon>/<arhit>

Välja Mageia directory korrektne kirje (ametliku peegli kasutamisel) peab olema näiteks selline:

pub/linux/mageia/distrib/cauldron/i586

Teine näide (Mageia 6 x86_64 kohta) oleks selline:

pub/Mirrors/Mageia/distrib/6/x86_64

Muudel peeglitel võib olla mõnevõrra erinev struktuur, mida näeb ka siinsetel piltidel:

FTP-serveri kasutamisel:

HTTP-serveri kasutamisel:

Vajaliku teabe kirjapanemise järel viiakse Teid automaatselt edasi 2. järgule ehk tegelikule paigaldusele ( Stage 2),

Nimekirjast valimine

Kui saate paigaldamise ajal rohkelt veateateid puuduvate sõltuvuste kohta, taaskäivitage arvuti ja valige mõni muu peegel.

FTP-serveri valimisel ilmub vaade, kus saab vajaduse korral anda kasutajanime ja parooli.

Vajaliku teabe kirjapanemise järel viiakse Teid automaatselt edasi 2. järgule ehk tegelikule paigaldusele ( Stage 2),

2. järk - Stage 2 (paigaldamine)

Senikaua ei ole veel midagi kõvakettale kirjutatud. Kui leiate, et ei soovigi paigaldusega jätkata, võite julgelt taaskäivituse ette võtta: suunduge tty2 peale klahvikombinatsiooniga Ctrl+Alt+F2 ja vajutage Ctrl+Alt+Del (või ka Ctrl+Alt+F7, kui uuesti meelt muutsite ja siiski jätkata ihkate).

Kasutatava keele valimine

Valige vajalik keel, laiendades nimekirja kõigepealt maailmajao järgi. Mageia kasutab langetatud valikut nii paigaldamise ajal kui ka paigaldatud süsteemis.

Valige vajalik keel. Mageia kasutab langetatud valikut nii paigaldamise ajal kui ka paigaldatud süsteemis.

Kui Teie süsteemi tuleks paigaldada mitu keelt kas Teie enda või teiste kasutajate tarbeks, siis tuleks nupule Mitme keele valimine klõpsates need kõik kohe lisada. Pärast paigaldamist on uute keelte lisamine juba palju keerulisem.

Oluline

Isegi kui paigaldate mitu keelt, tuleb üks neist valida esimesel ekraanil eelistatud keeleks. See keel on märgitud ka mitme keele valimise ekraanil.

Kui klaviatuuri keel ei sobi kokku eelistatud keelega, oleks mõistlik paigaldada kohe ka klaviatuurile vastav keel.

Mageia toetab vaikimisi UTF-8 (Unicode). Selle võib keelata mitme keele valimise ekraanil, kui olete kindel, et see Teie keelele kohe üldse ei sobi. UTF-8 keelamine rakendub kõigile paigaldatavatele keeltele.

Oma süsteemi keelt saab pärast paigaldamist muuta, valides Mageia juhtimiskeskus → Süsteem → Süsteemi lokaliseerimine.

Litsents ja väljalaskemärkmed

Litsentsileping

Enne Mageia paigaldamist lugege palun hoolikalt läbi litsentsi tingimused.

Need tingimused kehtivad kogu Mageia distributsioonile ja enne jätkamist tuleb nendega nõustuda.

Jätkamiseks valige lihtsalt Nõustun ja klõpsake siis Edasi.

Kui Te aga ei ole tingimustega nõus, siis täname Teid huvi eest. Klõps nupule Välju taaskäivitab arvuti.

Väljalaskemärkmed

Olulist teavet käesoleva Mageia väljalaske kohta näeb, kui klõpsata nupule Väljalaskemärkmed.

SCSI seadistamine

DrakX tuvastab tavaliselt kõvakettad korrektselt. Mõne vanema SCSI kontrolleri korral aga ei suudeta korrektselt tuvastada vajalikku draiverit ja seetõttu ka ketast ära tunda.

Kui nii peaks juhtuma, tuleb DrakX-ile käsitsi selgeks teha, millised SCSI seadmed Teil on. Seejärel peaks ka DrakX suutma need korrektselt seadistada.

Paigaldamine või uuendamine

Paigaldamine

Selle valimisel saab ette võtta Mageia värske paigalduse. Sellega vormindatakse juurpartitsioon (/), kuid eraldi asuv /home partitsioon on võimalik alles hoida.

Uuendamine

Selle valimisel saab ette võtta olemasoleva Mageia paigalduse uuendamise.

Oluline

Põhjalikult testitud on uuendamine ainult selliselt varasemalt Mageia versioonilt, mis oli veel toetatud ajal, mil ilmus praegune paigaldusprogrammi versioon. Kui soovite uuendada Mageia versioonilt, mille ametlik toetamine oli lõppenud juba enne praeguse paigaldusprogrammi ilmumist, siis on mõistlikum võtta ette pigem “uus paigaldus” (selle juures tasub mõistagi jätta alles oma /home-partitsioon).

Vihje

Kui avastate, et olete unustanud mõne keele lisada, saab Paigaldamise või uuendamise ekraanilt naasta keelevaliku juurde, vajutades korraga klahve Alt+Ctrl+Home Ärge tehke seda hilisema paigalduse käigus.

Klaviatuur

DrakX valib Teie keelele sobiva klaviatuuri. Kui sobivat klaviatuuri ei leita, kasutatakse vaikimisi US klaviatuuripaigutust.

Kontrollige, kas valik on õige, ja valige vajaduse korral mõni muu klaviatuuripaigutus. Kui Te ei tea, millise paigutusega Teie klaviatuur on, uurige süsteemi dokumentatsiooni või küsige järele tarnijalt. Klaviatuuri küljes võib isegi olla silt, mis ütleb, millise paigutusega on tegu. Samuti võib uurida veebilehekülge en.wikipedia.org/wiki/Keyboard_layout

Kui Teie klaviatuuri nimekirjas ei ole, klõpsake täieliku loetelu nägemiseks Veel ja valige oma klaviatuur sealt.

Märkus

Olles valinud klaviatuuri pärast nupule Veel klõpsamist, võite esimese dialoogi juurde naastes näha, nagu oleks valitud mõni sealne klaviatuur. Ärge laske ennast sellest häirida: arvestatakse ikkagi seda, millise klaviatuuri te tegelikult täisnimekirjas olete valinud.

Kui valite klaviatuuri, mis ei kasuta ladina tähti, näete lisadialoogi, mis palub määrata, kuidas eelistate lülituda ladina ja mitteladina klaviatuuripaigutuste vahel.

Kõvaketta jagamine

Väljapakutud jagamine

Sellel ekraanil näete oma kõvaketta või -ketaste sisu ning lahendusi, mida DrakXi partitsioneerimisnõustaja pakub Mageia paigaldamiseks.

Pakutavad valikud sõltuvad Teie kõvaketaste konkreetsest ülesehitusest ja sisust.

Põhivalikud

Olemasolevate partitsioonide kasutamine

Kui see on näha, leiti olemasolevad Linuxiga ühilduvad partitsioonid ning neid võib kasutada paigaldamiseks.

Vaba ruumi kasutamine

Kui kõvakettal on kasutamata ruumi, siis selle valikuga saab selle eraldada uuele Mageia paigaldusele.

Vaba ruumi kasutamine Windowsi partitsioonil

Kui Teil leidub kasutamata ruumi olemasoleval Windowsi partitsioonil, võib paigaldusprogramm välja pakkuda selle kasutamise. See võib olla väga mõistlik valik oma uuele Mageia paigaldusele ruumi leidmiseks, kuid samal ajal on see riskantne, mistõttu tuleks kindlasti teha kõigist olulistest failidest varukoopia!

Selle valiku korral näitab paigaldusprogramm alles jäävat Windowsi partitsiooni helesinisena ja tulevast Mageia partitsiooni tumesinisena ning nende all näeb kavandatud suurusi. Ühtlasi on Teil võimalus neid suurusi muuta, klõpsates partitsioonide vahel asuvale tühialale ja seda lohistades. Seda näitab allolev pilt.

Kogu ketta tühjendamine ja kasutamine

Selle valimisel kasutatakse kogu ketast ainult Mageia jaoks.

Hoiatus

Sellega kustutatakse valitud kõvakettal KÕIK andmed. Olge ettevaatlik! Kui kavatsete kasutada osa kettast millegi muu tarbeks või on Teil juba kettal andmeid, millest Te ei soovi ilma jääda, ärge seda võimalust valige.

Oluline

Pange tähele, et sellega kaasneb Windowsi partitsiooni suuruse vähendamine. Partitsioon peab olema "puhas", see tähendab Windows peab olema viimasel korral korrektselt suletud. Samuti peab partitsioon olema defragmenteeritud, ehkki see ei garanteeri veel, et kõik failid on alalt, mida Mageia paigaldamiseks kasutatakse, tõepoolest eemaldatud. Sellepärast ongi äärmiselt soovitatav kõik vähegi olulised failid eelnevalt varundada.

Ketta jagamine oma tahtmist mööda

See valik annab täieliku kontrolli määrata, kuidas ja kuhu Mageia kõvakettal või -ketastel paigaldatakse.

Kui Te ei vali võimalust Ketta jagamine oma tahtmist mööda, siis jagab paigaldusprogramm saadaoleva ruumi ära järgmiste reeglite kohaselt:

Kui kokku on saadaval alla 50 GB, luuakse ainult üks partitsioon / jaoks ning /home jaoks eraldi partitsiooni ei looda.

Kui kokku on saadaval üle 50 GB, luuakse kolm partitsiooni

6/19 saadaolevast koguruumist eraldatakse / jaoks maksimaalse suurusega 50 GB

1/19 eraldatakse saalealaks (swap) maksimaalse suurusega 4 GB

ülejäänu (vähemalt 12/19) eraldatakse /home jaoks

See tähendab, et kui ruumi on 160 GB või rohkem, loob paigaldusprogramm kolm partitsiooni:

50 GB / jaoks

4 GB saaleala jaoks

ja ülejäänu /home jaoks

Märkus

Kui kasutate UEFI süsteemi, tuvastatakse automaatselt ESP (EFI süsteemne partitsioon) või see luuakse, kui seda pole, ja haagitakse asukohas /boot/EFI. Valik Ketta jagamine oma tahtmist mööda on ainuke, mis lubab kontrollida, kas seda on õigesti tehtud.

Kui kasutate pärandsüsteemi (tuntud ka kui BIOS) GPT-kettaga, tuleb luua BIOSi alglaadimispartitsioon, kui seda veel ei ole. See on umbes 1 MiB suurune partitsioon ilma haakepunktita. Selle saab luua paigaldusprogrammis valikuga Ketta jagamine oma tahtmist mööda nagu iga teise partitsiooni. Tuleb ainult silmas pidada, et valiksite failisüsteemiks “BIOS boot partition”.

Kuidas edasi talitada, annab teada peatükk Ketta kohandatud partitsioneerimine DiskDrake'i abil.

Oluline

Mõned uuemad kettad kasutavad nüüd 4096-baidiseid loogilisi sektoreid varasema standardi, 512-baidiste sektorite asemel. Sobiva riistvara puudumise tõttu ei ole paigaldusprogrammis kasutatavat partitsioneerimistööriista niisuguste ketastega testitud.

Mõnes SSD-seadmes on nüüdseks kasutusel kustutusblokk suurusega üle 1 MB. Seepärast soovitame juhul, kui Teil peaks olema niisugune seade, selle eelnevalt partitsioneerida, kasutades mõnda muud partitsioneerimistööriista, näiteks gparted, ja järgmisi sätteid:

Align to = MiB

Free space preceding (MiB) = 2

Samuti kontrollige, et kõigi loodud partitsioonide suurus megabaitides oleks paarisarv.

Haakepunktide valimine

Siin näeb Linuxi partitsioone, mis arvutist leiti. Kui te pole DrakXi ettepanekutega nõus, võite haakepunkte muuta.

Vasakul on rippmenüüdes kirjas saadaolevad partitsioonid. Näiteks sda on kõvaketas ja 5 on partitsiooni number, millele järgneb partitsiooni (maht, haakepunkt, failisüsteemi tüüp).

Kui partitsioone on palju, saab neile haakepunkte valida rippmenüüst (näiteks /, /home ja /var). Võib ka luua oma haakepunkte, näiteks /Video partitsioonile, kuhu soovite salvestada filme, või /Andmed kõigi oma andmefailide tarbeks.

Partitsioonide puhul, mida Teil vaja ei lähe, võib haakepunkti määramata jätta.

Hoiatus

Kui Te ka midagi muudate, kontrollige alati, et Teil jääks alles juurpartitsioon (/).

Vihje

Kui Te pole kindel, mida valida, klõpsake Tagasi ning märkige Ketta jagamine oma tahtmist mööda. Ilmuval ekraanil saab partitsioonile klõpsates näha selle tüüpi ja suurust.

Kui olete kindel, et haakepunktid on paigas, klõpsake Edasi ja valige, kas soovite vormindada ainult partitsioonid, mida DrakX soovitab, või rohkem.

Kõvaketta vormindamise kinnitamine

Klõpsake Tagasi, kui Te ei ole oma valikus kindel.

Klõpsake Edasi, kui olete kindel ning soovite kustutada kõvakettal kõik partitsioonid, kõik operatsioonisüsteemid ja üldse kõik andmed.

Ketta kohandatud partitsioneerimine DiskDrake'i abil

Siin saab kohandada ketta või ketaste jagamist: eemaldada või luua partitsioone, muuta partitsiooni failisüsteemi või suurust ning isegi enne alustamist näha, mida partitsioon sisaldab.

Igale leitud kõvakettale või muule salvestusseadmele (näiteks USB-pulgale) on omaette kaart. Siinsel pildil on näha kaks seadet: sda ja sdb.

Kõigi teiste toimingute jaoks klõpsake kõigepealt vajalikul partitsioonil. Siis saate seda uurida, valida failisüsteemi või haakepunkti, suurust muuta või ka kustutada. Ekspertrežiim pakub rohkem võimalusi, näiteks nime lisamine või partitsiooni tüübi valimine.

Jätkake, kuni kõik on nii, nagu soovite. Kui olete valmis, klõpsake Tehtud.

Hoiatus

Olge ettevaatlik käsklusega Kustuta kõik: pruukige seda ainult siis, kui tõepoolest tahate kustutada valitud salvestusseadmel kõik partitsioonid.

Kui soovite krüptida oma / partitsiooni, peab teil kindlasti olema ka eraldi /boot partitsioon. /boot partitsioonile EI TOHI määrata krüptimisvalikut, sest siis ei ole süsteemi võimalik üldse laadida.

Oluline

Kui paigaldate Mageia UEFI süsteemi, kontrollige, kas ESP (EFI süsteemne partitsioon) on ikka olemas ja korrektselt haagitud asukohta /boot/EFI Vt joonist 1 allpool.

Kui paigaldate Mageia pärand/GPT süsteemi, kontrollige, kas korrektse tüübiga BIOS-e alglaadimispartitsioon on ikka olemas. Vt joonist 2 allpool.

Joonis 3. EFI süsteemipartitsioon

Joonis 4. BIOSi alglaadimispartitsioon

Vormindamine

Siin saab valida, millised partitsioonid vormindada. Kõik andmed partitsioonidel, mis ei ole vormindamiseks märgitud, säilivad.

Üldjuhul on vaja vormindada vähemalt partitsioonid, mille DrakX on valinud.

Kui klõpsata Muud valikud, saab valida partitsioonid, millel kontrollitakse niinimetatud riknenud plokke.

Vihje

Kui te pole kindel, et olete langetanud õige valiku, klõpsake Tagasi, veel kord Tagasi ja siis Kohandatud, et jõuda tagasi peaekraanile. Seal saate uurida, mis partitsioonidel leidub.

Kui olete oma valikus kindel, klõpsake jätkamiseks Edasi.

Tarkvara

Andmekandjate valik

Täiendavad paigaldusandmekandjad

Siin on näha juba tuvastatud tarkvarahoidlad. Võite lisada ka teisi allikaid, kust tarkvarapakette hankida, näiteks plaadi pealt või internetist. Allikate valik määrab, milliseid tarkvarapakette saab järgmistel etappidel kasutada.

Võrguallika korral tuleb lisaks ette võtta järgmised sammud:

Valida ja aktiveerida võrk, kui see veel ei tööta.

Valida peegel või määrata URL (esimene kirje). Peegli valimisel saab kasutada kõiki Mageia määratud hoidlaid, sealhulgas mittevaba (Nonfree) ja piirangutega (Tainted) tarkvara ja uuendusi (Updates sisaldavaid hoidlaid. URL-i määrates saab kasutada mõnda konkreetset hoidlat või omaenda NFS-allikat.

Märkus

Kui uuendate 64-bitist paigaldust, milles võib leiduda mõningaid 32-bitiseid rakendusi, on soovitatav sellel ekraanil lisada võrgupeegel, märkides selleks ära mõni pakutud võrguprotokoll. 64-bitise DVD ISO-tõmmis sisaldab ainult 64-bitiseid ja arhitektuurist sõltumatuid (noarch)) tarkvarapakette, mistõttu selle abil ei saa uuendada 32-bitiseid rakendusi. Kuid pärast võrgupeegli lisamist leiab paigaldusprogramm ise sealt üles vajalikud 32-bitised tarkvarapaketid.

Saadaolevad andmekandjad

Siin näeb saadaolevate tarkvarahoidlate nimekirja. Sõltuvalt paigaldamiseks valitud andmekandjast võib saadaval olla ainult osa võimalikke hoidlaid. Hoidlate valik määrab selle, milliseid tarkvarapakette on järgmistel etappidel võimalik paigaldada.

Hoidlat Core (tuumiktarkvara) ei saa välja jätta, sest see sisaldab distributsiooni põhikomponente.

Hoidla Nonfree (mittevaba tarkvara) sidaldab pakette, mis on küll tasuta, nii et Mageia võib neid levitada, aga sisaldavad kinnise lähtekoodiga tarkvara (sellest ka nimi "mittevaba" ehk "non-free"). Näiteks sisaldab see hoidla nVidia ja AMD graafikakaartide omanduslikke draivereid, mitmesuguste WiFi-kaartide püsivara jms.

Hoidla Tainted (piirangutega tarkvara) sisaldab pakette, mis on avaldatud vaba litsentsi all. Peamine põhjus, miks osa tarkvarapakette paigutatakse sellesse hoidlasse, seisab selles, et need võivad rikkuda mõnes riigis kehtivaid patendi- ja autoriõiguseseadusi. Näiteks on siin mitmesuguste heli- ja videofailide esitamiseks vajalikud multimeediakoodekid, kommerts-video-DVD-de esitamiseks vajalikud paketid jms.

Töölaua valimine

Mõned siin langetatud valikud avavad uusi ekraane vastavate täiendavate valikutega.

Pärast valiku(te) langetamist näeb pakettide paigaldamise ajal slaidiseanssi. Sellest saab loobuda, kui klõpsata nupule Üksikasjad.

Siin saab valida, kas kasutada KDE Plasma või GNOME töökeskkonda. Mõlemad pakuvad põhjalikku valikut tulusaid rakendusi ja tööriistu.

Valige Kohandatud, kui Teile ei meeldi kumbki või kui soovite paigaldada midagi muud kui seda, mis paigaldatakse vaikimisi. LXDE töölaud on näiteks väiksem kui eelmainitud, pakkudes vähem tilu-lilu ja ka vähemat arvu pakette.

Paketigruppide valimine

Paketid on jaotatud gruppidesse, et vajaliku tarkvara valimine oma süsteemi tarbeks oleks hõlpsam. Gruppide nimed on üsna enesestmõistetavad, aga nende kohta pakutakse ka rohkem teavet, kui viite hiirekursori nime kohale.

Tööjaam

Server

Graafiline keskkond

Valik paketthaaval: selle valimisel saab pakette käsitsi lisada või eemaldada.

Juhiseid minimaalse paigalduse tegemiseks (nii X'i ja IceWM'iga kui ka ilma nendeta) annab peatükk Minimaalne paigaldus.

Minimaalne paigaldus

Minimaalne paigaldus on mõeldud neile, kel mõlgub Mageia jaoks meeles midagi erilist, näiteks server või spetsiaalne tööjaam. Tõenäoliselt oleks seda mõttekas kasutada koos pakettide ükshaaval valimisega, vt. peatükki Üksikpakettide valimine.

Kui paketigruppide ekraanil jätta kõik valimata, saab kasutada minimaalset paigaldust, vt. peatükki Paketigruppide valimine.

Soovi korral võite samal ekraanil ära märkida valiku Valik paketthaaval.

Kui valite niisuguse paigaldamise, saab järgmisel ekraanil (vt allpool ekraanipilti) üht-teist täpsustada, näiteks lasta paigaldada ka dokumentatsioon või “X”.

Kui märkida X'iga, paigaldatakse ka kergekaaluline töökeskkond IceWM.

Baasdokumentatsioon tähendab “man”- ja “info”-lehekülgi. See sisaldab Linux Documentation Projecti manuaalilehekülgi ja paketi GNU coreutils info-lehekülgi.

Üksikpakettide valimine

Siin saab oma paigaldust kohandada, lisades või eemaldades tarkvarapakette.

Kui olete vajalikud valikud langetanud, võite klõpsata lehekülje allosas disketiikoonile, mis lubab salvestada paketivaliku (seda saab mõistagi salvestada ka USB-pulgale). Hiljem võib sama faili kasutades paigaldada samasuguse paketivaliku mõnda teise süsteemi, klõpsates paigaldamise ajal sama nuppu ja faili laadides.

Kasutajate haldamine

Administraatori (root) parooli määramine

Kõigi Mageia paigalduste korral on soovitatav määrata administraatori (Linuxis kasutatakse selle kohta tavaliselt väljendit superuser või root) parool. Parooli ülemisse kasti kirjutades muutub kilbi värv punasest kollaseks ja roheliseks vastavalt sellele, kui tugevaks parooli hinnatakse. Roheline kilp tähendab, et parool on tugev ja kindel. Sama parool tuleb kirjutada teist korda kohe allpool olevasse kasti: sellega kontrollitakse, et parool sai esimesse kasti õigesti kirjutatud, neid kahte omavahel võrreldes.

Märkus

Kõik paroolid on tõstutundlikud, see tähendab arvestavad väike- ja suurtähti. Parooli tugevuse huvides on mõistlik kasutada tähtede (nii suur- kui ka väiketähtede) kõrval ka numbreid ja muid märke.

Kasutaja lisamine

Siin saab lisada kasutaja. Kasutajal on vähem õigusi kui administraatoril (root), kuid siiski piisavalt internetis liikumiseks, kontoritöörakenduste kasutamiseks, mängimiseks ja kõigeks muuks, mida tavaline kasutaja oma arvutis teeb.

Ikoon

Sellele nupule klõpsates saab muuta kasutaja ikooni.

Pärisnimi

Siin saab kirja panna kasutaja tegeliku nime.

Kasutajatunnus

Siin saab kirja panna kasutajanime või lasta DrakXil pakkuda pärisnimest tuletatud variandi. Kasutajatunnus on tõstutundlik.

Ettevaatust

Siin sisestatud kasutajatunnus peaks erinema kõigist teistest kasutajatunnustest, mida parajasti tarvitate oma kodukataloogi /home puhul. Mõned kasutaja parameetrid kirjutatakse kasutajaruumi, mõned võivad sealjuures üle kirjutada tegelikke andmeid näiteks rakendustes Firefox, Thunderbird või KMail ...

Parool

Siin saab kirja panna kasutaja parooli. Tekstikasti lõpus on kilp, mis näitab parooli tugevust (vt ka märkust).

Parool (uuesti): siia tuleb parool teist korda kirjutada, mille järel DrakX kontrollb, kas see ikka sobib kokku sellega, mille sisestasite esimesel korral.

Märkus

Kõigi Mageia paigaldamise ajal lisatud kasutajate kodukataloog on nii lugemis- kui ka kirjutuskaitstud (umask=0027).

Kõik vajalikud kasutajad saab lisada juba paigaldamise ajal kokkuvõtte etapil. Valige seal Kasutajate haldamine.

Ligipääsuõigusi saab mõistagi muuta ka pärast paigaldamist.

Põhjalikum kasutajate haldamine

Nupule Muud valikud klõpsates ilmub ekraan, kus saab muuta lisatava kasutaja mõningaid seadistusi.

Shell: selles rippmenüüs saab muuta shelli, mida kasutab eelmisel ekraanil lisatud kasutaja. Valikuteks on Bash, Dash ja Sh.

Kasutaja ID: siin saab määrata eelmisel ekraanil lisatud kasutaja ID. See on arv. Kui Te ei tea, milleks see hea on, ärge siia midagi kirjutage.

Grupi ID: siin saab määrata grupi ID. Kui Te ei tea, milleks see hea on, ärge ka siia midagi kirjutage.

Videoseadistused

Graafikakaardi ja monitori seadistamine

Sõltumata sellest, millise graafilise keskkonna ehk töökeskkonna olete otsustanud oma Mageia paigaldusele valida, kasutavad nad kõik graafilise kasutajaliidese süsteemi X Window System, lihtsamalt öeldes “X”. Niisiis peavad selleks, et KDE Plasma, GNOME, LXDE või mis tahes töökeskkond korralikult töötaks, olema järgmised “X”'i seadistused korras.

Valige sobivad seadistused käsitsi, kui arvate, et mingid üksikasjad on valed või kui midagi ei näidata.

Graafikakaart:

Vajaduse korral saate konkreetse kaardi valida lahti keritavast loendist. Vt peatükki X-serveri valimine (graafikakaardi seadistamine).

Monitor

Valida saab Plug'n Play, kui see sobib, või siis vajaliku monitori nimekirjast pealdise Tootja või Tavaline all. Valige Kohandatud, kui eelistate käsitsi paika panna oma monitori realaotus- ja ekraaniuuendussageduse. Vt peatükki Monitori valimine.

Ekraanilahutus:

Siin saab määrata vajaliku monitori ekraanilahutuse ja värvisügavuse.

Test

Testimisnuppu paigaldamise ajal alati ei näe. Kui see on näha, siis saab sellele vajutades kontrollida määratud seadistuste õigsust. Kui näete küsimust, kas seadistused on õiged, võite vastata jah ning seadistused salvestatakse. Kui te ei näe midagi, saate tagasi pöörduda seadistusekraanile ja seal seni parameetreid muuta, kuni test annab vajaliku tulemuse. Kui testimisnuppu pole, kontrollige eriti hoolikalt, et kõik seadistused oleksid korras.

Eelistused:

Siin saab mitmesuguseid valikuid lubada või keelata.

Hoiatus

Kui valida värskendussagedused, mis jäävad monitori sagedusvahenikust välja, võib see lausa monitorile kahju tekitada. See kehtib eriti vanemate kineskoopmonitoride puhul; uued monitorid lihtsalt ei võta toetamata sagedust omaks ja tüüpiliselt käivitavad puhkerežiimi.

X-serveri valimine (graafikakaardi seadistamine)

DrakX sisaldab väga põhjalikku videokaartide andmebaasi ja suudab tavaliselt teie videoseadme korrektselt tuvastada.

Kui paigaldusprogramm siiski ei ole Teie videokaarti õigesti tuvastanud ja Te teate, milline kaart teil on, võite valida selle loetelust järgmiste parameetrite alusel:

Tootja

seejärel kaardi mark

ja lõpuks kaardi tüüp

Kui Te ei leia oma kaarti tootjate nimekirjast (sest seda pole veel andmebaasis või on tegu väga vana kaardiga), võib siiski leida sobiva draiveri Xorg-i kategoorias. Xorg-i nimekiri pakub üle 40 üldise avatud lähtekoodiga videokaardi draiveri. Kui Te ikkagi ei suuda oma kaardile sobivat draiverit siit leida, võite valida VESA draiveri, mis pakub kõige elementaarsemaid võimalusi.

Ettevaatust

Arvestage kindlasti, et kui valite sobimatu draiveri, võite saada kasutada ainult käsurida.

Mõned videokaartide tootjad pakuvad Linuxile omanduslikke draivereid, mis võivad olla saadaval ainult Nonfree tarkvarahoidlas, mõnel juhul isegi kõigest tootja enda veebileheküljel. Nonfree hoidla tuleb selleks spetsiaalselt sisse lülitada. Kui Te ei ole seda varem teinud, tasuks see ette võtta esimese taaskäivituse järel.

Monitori valimine

DrakX sisaldab väga põhjalikku monitoride andmebaasi ja tuvastab tavaliselt Teie monitori õigesti.

Hoiatus

Teistsuguste parameetritega monitori valimine võib kahjustada monitori või videoriistvara. Palun ärge proovige lihtsalt huvi pärast midagi, kui Te ei ole kindel, et teate täpselt, mida teete. Kahtluste korrall uurige oma monitori dokumentatsiooni.

Kohandatud

Selle valimine võimaldab paika panna kaks äärmiselt tähtsat parameetrit: realaotussageduse ja ekraaniuuendussageduse.

On VÄGA TÄHTIS, et Te ei valiks sellise sünkroonimissagedusega monitori tüüpi, mis ületab Teie monitori võimeid: sel moel võib monitorile tõsist kahju teha. Kui kahtlete, valige pigem tagasihoidlikum väärtus ja kindlasti uurige monitori dokumentatsiooni.

Plug'n Play

See on vaikimisi valik, mis üritab määrata monitori tüübi automaatselt monitoride andmebaasi põhjal.

Tootja

Kui paigaldusprogramm ei ole Teie videokaarti õigesti tuvastanud ja Te teate, milline kaart Teil on, võite valida selle puust järgmiste parameetrite alusel:

Tootja

Monitori mudel

Tavaline

Selles grupis on valida ligemale 30 seadistuse seast, näiteks 1024x768 @ 60Hz, sealhulgas lamekuvarid (Flat panel), mida kasutavad eriti sülearvutid. See on sageli mõistlik monitori valimise grupp, kui Teie videoriistvara ei suudetud automaatselt tuvastada ja peate kasutama VESA draiverit. Ka siin tasub valides olla pigem konservatiivne.

Alglaadur

Grub2

Grub2 MBR/GPT pärandsüsteemis

Grub2 (graafilise menüüga või ilma selleta) kasutatakse eranditeta alglaadurina MBR/GPT pärandsüsteemi korral.

Vaikimisi kirjutatakse uus alglaadur kas Teie esimese kõvaketta MBR-i (Master Boot Record) või BIOS-i alglaadepartitsioonile.

Grub2-efi UEFI süsteemis

Grub2-efi't kasutatakse eranditeta alglaadurina UEFI süsteemi korral.

Vaikimisi kirjutatakse uus alglaadur (Grub2-efi) ESP-sse (EFI süsteemipartitsioonile).

Kui arvutisse on juba paigaldatud UEFI operatsioonisüsteeme (näiteks Windows 8), tuvastab Mageia paigaldusprogramm Windowsi loodud ESP ja lisab sellele Grub2-efi. Kui ESP puudub, see luuakse. ESP-sid võib põhimõtteliselt olla isegi mitu, aga väga soovitatav on siiski kasutada ainult üht sõltumata sellest, kui palju on arvutis operatsioonisüsteeme.

Alglaaduri häälestamine

Alglaaduri põhiseadistused

Eelistatav alglaadur

See valik on saadaval ainult MBR/BIOS-i pärandsüsteemis. UEFI süsteemi kasutajad isegi ei näe seda.

Alglaadimisseade

Ärge seda muutke, kui Te pole täiesti kindel, et teate, mida teete.

Ooteaeg alglaadimisel

Selles kastis saab panna paika, kui mitu sekundit oodatakse, enne kui käivitatakse vaikimisi operatsioonisüsteem.

Turvalisus

Siin saab määrata alglaaduri parooli. Sellisel juhul küsitakse alglaadimise ajal kasutajanime ja parooli, kui soovite valida mõnda alglaadimiskirjet või seadistusi muuta. Kasutajanimeks on root, parooli saate siin ise määrata.

Parool

Selles kastis saab parooli kindlaks määrata (see pole küll kohustuslik).

Parool (uuesti)

Siia tuleb parool teist korda kirjutada, mille järel DrakX kontrollib, kas see ikka sobib kokku sellega, mille sisestasite esimesel korral.

Muud valikud

ACPI lubamine

ACPI (täiustatud konfiguratsiooni- ja toiteliides) on toitehalduse standard. See võib säästa energiat, lülitades välja kasutamata seadmed. Sama meetodit kasutas varem APM. Selle valimata jätmine võib aga olla kasulik, kui Teie arvuti ei toeta ACPI-t või Te arvate, et ACPI võib põhjustada mingeid probleeme (näiteks suvalisi taaskäivitusi või süsteemi hangumisi).

SMP lubamine

See valik lülitab sisse või välja sümmeetrilise mitmiktöötluse mitme tuumaga protsessorite korral.

APIC lubamine

Selle lubamine või keelamine annab operatsioonisüsteemile või võtab sellelt ligipääsu täiustatud programmeeritavale katkestuste kontrollerile. APIC-seadmed võimaldavad keerulisemaid prioriteedi määramise mudeleid ja täiustatud IRQ (katkestusnõuded) haldamist.

Kohaliku APIC lubamine

Siin saab lubada või keelata kohaliku APIC, mis haldab kõiki konkreetse protsessori väliseid katkestusi SMP-süsteemis.

Alglaaduri seadistamine

Vaikimisi

Vaikimisi käivitatav operatsioonisüsteem.

Lisaargumendid

Siin saab edastada kernelile vajalikku teavet või lasta kernelil alglaadimise ajal anda rohkem teavet.

Võõraste operatsioonisüsteemide otsimine

Kui arvutisse peaks olema paigaldatud teisigi operatsioonisüsteeme, püüab Mageia lisada need oma alglaadimismenüüsse. Kui Te seda ei soovi, eemaldage märge kastikesest Võõraste operatsioonisüsteemide otsimine.

Muud valikud

Ekraanilahutus

Siin saab määrata ekraani suuruse ja värvisügavuse, mida alglaadur kasutab. Allapoole kolmnurgale klõpsates saab vaiida muute suuruse ja värvisügavuse valikute seast.

ESP-i ega MBR-i ei puudutata

See tasub valida juhul, kui Mageia otsese laadimise asemel eelistatakse seda tööle panna teisest operatsioonisüsteemist ahellaadimisega. Näidatakse hoiatust, et alglaadur puudub. Klõpsake Olgu, kui olete täiesti kindel, et saate aru, mida see tähendab ja teeb ja tahate ikkagi jätkata.

Muud sätted

Olemasoleva alglaaduri kasutamine

Täpne protseduur, kuidas lisada Mageia süsteem olemasolevale alglaadurile, väljub käesoleva abiteksti raamest, kuid enamasti tähendab see asjakohase alglaaduri paigaldamise programmi käivitamist, mis tuvastab ja lisab selle automaatselt. Uurige selle kohta lähemalt vastava operatsioonisüsteemi dokumentatsiooni.

Paigaldamine ilma alglaadurita

Ehkki võite langetada otsuse paigaldada Mageia ilma alglaadurita (vt sektsiooni 2.1 Muud valikud), ei ole see sugugi soovitatav, kui Te ei ole just absoluutselt kindel, et teate, mida teete, sest ilma mingisugusegi alglaadurita ei suuda Teie operatsioonisüsteem lihtsalt käivituda.

Alglaadimismenüü kirje lisamine või muutmine

Selleks tuleb käsitsi muuta faili /boot/grub2/custom.cfg või kasutada rakendust grub-customizer (selle leiab Mageia tarkvarahoidlast).

Märkus

Täpsemat teavet annab meie wiki: https://wiki.mageia.org/en/Grub2-efi_and_Mageia

Seadistuste kokkuvõte

DrakX langetab Teie süsteemi seadistamisel mõistlikud otsused vastavalt Teie valikutele ja tuvastatud riistvarale. Siin saab neid seadistusi üle vaadata ja vajaduse korral muuta, klõpsates Seadista.

Märkus

Rusikareeglina on soovitatav kasutada vaikimisi seadistusi - välja arvatud mõnel erandjuhul:

on teada, et vaikeseadistused tekitavad probleeme

vaikeseadistusi on juba proovitud ja need ei andnud soovitud tulemust

veel midagi, millest on üksikasjalikumalt juttu allpool

Süsteemi parameetrid

Ajavöönd

DrakX määrab vastavalt valitud keelele ajavööndi. Soovi korral saab seda muuta. Vt ka peatükki Ajavööndi seadistamine.

Riik / piirkond

Kui Te ei viibi valitud riigis, on väga oluline see siin õigeks parandada. Vt peatükki Riigi / piirkonna valimine.

Alglaadur

DrakX langetab tavaliselt alglaaduri osas hea ja õige valiku.

Kui Te just väga täpselt ei tea, kuidas Grub2 seadistada, ei tasu siin midagi muuta. Rohkem teavet annab peatükk Alglaadur.

Kasutajate haldamine

Siin saab lisada uusi kasutajaid. Nad kõik saavad oma isikliku /home kataloogi.

Teenused

Süsteemi teenused tähendavad väikseid programme, mis töötavad taustal (deemonid). See tööriist võimaldab teatavaid ülesandeid lubada või keelata.

Enne millegi muutmist tuleks hoolikalt mõelda - eksimuse korral ei pruugi arvuti enam korralikult töötada. Rohkem teavet annab peatükk Teenuste seadistamine.

Riistvara parameetrid

Klaviatuur

Siin saab määrata või muuta klaviatuuripaigutust, mis sõltub valitud asukohast, keelest ja klaviatuuritüübist.

Märkus

Kui panete tähele, et klaviatuuripaigutus on vale ja tahate seda muuta, pidage meeles, et muutuvad ka paroolid.

Hiir

Siin saab lisada või seadistada mitmesuguseid osutusseadmeid: hiiri, puuteplaate jms.

Helikaart

Paigaldusprogramm kasutab vaikimisi draiverit, kui see on olemas.

Kui Teie helikaardile ei peaks olema vaikimisi draiverit, saab siin valida ka mõne võimaliku alternatiivse draiveri. Kui asi on nii, aga Te arvate, et paigaldusprogramm ei ole langetanud kõige õigemat otsust, võite klõpsata Muud valikud, et panna draiver käsitsi paika.

Graafiline kasutajaliides

Siin saab seadistada graafikakaarte ja monitore. Täpsemat teavet annab peatükk Graafikakaardi ja monitori seadistamine.

Võrgu- ja internetiparameetrid

Võrk

Siin saab seadistada võrgu, kuid võrgukaartide korral, mis kasutavad mittevabu draivereid, on seda parem teha pärast taaskäivitust Mageia juhtimiskeskuses, kui Te pole veel lubanud mittevaba tarkvara hoidlate kasutamist.

Hoiatus

Võrgukaardi lisamisel ärge unustage seadistamast tulemüüri, et ka lisatud kaarti jälgitaks.

Puhverserverid

Puhverserver on omamoodi vahendaja Teie arvuti ja interneti vahel. Siin saab panna arvuti kasutama puhverservereid.

Vajalike parameetrite täpsustamiseks võib olla vajalik pidada nõu oma süsteemiadministraatoriga.

Turvalisus

Turbetase

Siin saab määrata oma arvuti turbetaseme. Enamasti peaks normaalseks kasutamiseks kõlbama vaikimisi seadistused (valik Standardne).

Tulemüür

Tulemüür lubab Teil määrata, milliseid võrguühendusi tohib Teie arvutiga luua. Turvaline ja kindel vaikeväärtus on lubada NULL sisenevat ühendust. See ei takista Teil endal väljapoole ühendumast ja arvutit normaalselt kasutamast.

Arvestage kindlasti, et internet on väga ohtlik võrgustik, kus lakkamatult üritatakse võõrastesse süseemidesse sisse tungida. Isegi näivalt “turvalisi” ühendusi, näiteks ICMP (pingimiseks), võib pruukida varjatud andmekanalina, mis annab kuritahtlikule isikule võimaluse andmeid õngitseda.

Täpsemat teavet annab peatükk Tulemüür

Hoiatus

Pange tähele, et kõige lubamine (st tulemüür puudub) võib olla väga ohtlik.

Lokaat

Ajavööndi seadistamine

Määrake ajavöönd kindlaks, valides oma riigi või linna, mis asub samas ajavööndis Teie lähedal.

Järgmisel ekraanil saab valida, kas riistvaraline kell on seatud kohalikule ajale või GMT-le ehk maailmaajale (UTC).

Märkus

Kui Teie arvutis on ka teisi operatsioonisüsteeme, kontrollige, et nad kõik oleksid lültiatud kas kohalikule ajale või siis UTC/GMT-le.

Riigi / piirkonna valimine

Valige oma riik või piirkond. See on oluline paljudele muudele seadistustele, näiteks vääring või juhtmeta side regulatsioonipiirkond. Vale riigi määramisel võib juhtuda, et Te ei saagi juhtmeta sidet kasutada.

Kui Teie riiki nimekirjas pole, klõpsake nupule Muud valikud ja valige oma riik / piirkond sealt.

Märkus

Kui Teie riik esineb ainult muude valikute nimekirjas, siis võib pärast Olgu klõpsamist paista, nagu oleks valitud riik esimesest nimekirjast. Ärge laske ennast sellest häirida, DrakX arvestab Teie tegeliku valikuga.

Sisestusmeetod

Muude valikute ekraanil saab ka valida sisestusmeetodi (nimekirjast allpool). See võimaldab kasutajal sisestada keerukate märgisüsteemide märke (hiina, jaapani, korea jm kirjad). IBus on vaikimisi sisestusmeetod, nii et kasutaja ei pea seda ise käsitsi määrama. Teised sisestusmeetodid (SCIM, GCIN, HIME jne) pakuvad sarnaseid võimalusi ning neid saab paigaldada, kui lisada enne paketivalikut HTTP või FTP andmekandja.

Märkus

Kui jätsite paigaldamise ajal sisestusmeetodi valimata, saab seda teha pärast paigaldatud süsteemi laadimist, valides Arvuti seadistamine → Süsteem või käivitades administraatorina localedrake'i.

Teenuste seadistamine

Siin saab määrata, millised teenused käivitada või mitte käivitada koos süsteemi alglaadimisega.

Kolmnurgal klõpsates saab avada kõiki vastavaid teenusi sisaldava grupi. Valik, mille on langetanud DrakX, on tavaliselt hea ja mõistlik.

Teenuse peale klõpsates näeb allpool teabekastis mõningat teavet teenuse kohta.

Muutke siin midagi ainult siis, kui olete kindel, et teate, mida teete.

Hiire valimine

Kui Te ei ole rahul oma hiire tööga, saate siit valida mõne teise.

Tavaliselt on mõistlik valik Universaalne → Suvaline PS/2 ja USB hiir.

Valige Universaalne → Evdev jõuga, et seadistada nuppe, mis peaksid töötama kuue või rohkema nupuga hiirel.

Heli seadistamine

Siin näeb draiveri nime, mille paigaldusprogramm on välja valinud Teie helikaardile ja millest saab vaikimisi draiver. See peaks töötama probleemitult.

Kui siiski esineb pärast paigaldamist probleeme heliga, andke käsk draksound või käivitage sama tööriist Mageia juhtimiskeskus → Riistvara → Heli seadistamine. Seejärel klõpsake draksoundi ehk Heli seadistamise tööriistas nupule Probleemi otsimine, kust leiab mitmeid häid soovitusi, kuidas hädast üle saada.

Muud valikud

Kui Teie helikaardile ei peaks olema vaikimisi draiverit, saab siin valida ka mõne võimaliku alternatiivse draiveri. Kui asi on nii, aga Te arvate, et paigaldusprogramm ei ole langetanud kõige õigemat otsust, võite klõpsata Muud valikud, et panna draiver käsitsi paika.

Turbetase

Palun valige sobiv turbetase

Standardne on vaikevalik ja soovitatav tavalisele kasutajale.

Turvaline loob väga kaitstud süsteemi, mida on vaja näiteks avaliku serveri ülesseadmisel.

Turbeadministraator

Siin saab määrata e-posti aadressi, millele süsteem saadab turbehoiatusi, kui avastatakse olukord, mis nõuab süsteemiadministraatori teavitamist.

Hea ja hõlpus viis on kirjutada siia <kasutaja>@localhost, kus <kasutaja> on selle kasutaja kasutajanimi, kes neid teateid saama peab.

Märkus

Süsteem läkitab niisugused teated teele Unixi Mailspool-sõnumitena, mitte "tavaliste" SMTP-kirjadena. See tähendab, et kasutaja peab ühtlasi olema seadistatud niisuguseid teateid saama!

Pärast paigaldamist on alati võimalik turvalisusega seotud seadistusi muuta Mageia juhtimiskeskuse sektsioonis Turvalisus.

Tulemüür

Siin saab paika panna mõned lihtsad tulemüüri reeglid, mis määravad kindlaks, millist laadi teavet internetist sihtsüsteem vastu võtab. See omakorda võimaldab süsteemi vastavatele teenustele ligi pääseda ka internetist.

Vaikimisi ei ole ükski nupp märgitud, mis tähendab, et võrgust ei ole kättesaadav ükski süsteemi teenus. Nupul Kõik (tulemüür puudub) on eriline tähendus: see võimaldab ligipääsu masina kõigile teenustele. Paigaldamise ajal ei ole seda küll väga mõtet valida, sest nii on tulemuseks täiesti kaitsmata süsteem. Seda võimalust on mõnikord mõistlik valida juba töötavas süsteemis Mageia juhtimiskeskuses (kus kasutatakse graafiliselt samasugust liidest) kõigi tulemüüri reeglite ajutiseks tühistamiseks näiteks testimise või silumise eesmärgil.

Kõigi muude märkekastide juures olev tekst peaks enda eest rääkima. Näiteks on mõtet märkida CUPS-i server, kui soovite, et masinaga ühendatud printerid oleksid kättesaadavad ka võrgust.

Muud valikud

Nupule Muud valikud klõpsates avaneb aken, kus saab lubada terve rea teenuseid, kui kirjutada need “tühikutega eraldatult” järgmiselt

<pordi-number>/<protokoll>

- <pordi-number> on sisselülitatavale teenusele omistatud pordi väärtus (nt. 873 RSYNC-i teenuse puhul), nagu seda määratleb RFC-433;

- <protokoll> on kas TCP või UDP - teenuse kasutatav internetiprotokoll.

Näiteks RSYNC-i teenuse kasutamiseks peab kirje niisiis olema kujul 873/tcp.

Kui teenus võib kasutada mõlemat protokolli, tuleb samale pordile ka mõlemad 2 määrata.

Uuendused

Võimalik, et pärast Mageia väljalaske ilmumist on mõningaid pakette uuendatud või parandatud.

Valige Jah, kui soovite sellised paketid alla laadida ja paigaldada

Valige Ei, kui Te seda praegu ei soovi või kui Teil puudub parajasti internetiühendus.

Klõpsake jätkamiseks Edasi

Õnnitleme!

Olete lõpetanud Mageia paigaldamise ja seadistamise ning nüüd on turvaline eemaldada paigaldusandmekandja ja arvuti taaskäivitada.

Pärast taaskäivitamist saab alglaaduri ekraanil valida käivitatava operatsioonisüsteemi, kui Teil peaks neid arvutis üle ühe olema.

Kui Te ei kohandanud alglaaduri seadistusi, valitakse ja käivitatakse automaatselt Teie uus Mageia.

Tundke rõõmu ja nautige!

Külastage veebilehte www.mageia.org, kui Teil on küsimusi või kui soovite anda oma panuse Mageia edukasse tulevikku.

Mageia eemaldamine

Kui Mageia ei võida Teie poolehoidu või paigaldamine ei kulge korralikult, võib tekkida soov sellest üldse lahti saada. Erinevalt mõnestki operatsioonisüsteemist Mageia arvestab Teie sooviga ja võimaldab soovi korral ka endale täielikult selja keerata.

Kui olete oma andmed varundanud, taaskäivitage Mageia DVD ja valige Päästesüsteem ning seejärel käsk Restore Windows boot loader. Järgmisel arvuti käivitamisel ongi Teie käsutuses ainult Windows, mitte enam võimalus operatsioonisüsteemi valida.

Ruumi tagasisaamiseks Windowsis, mida Mageia oma partitsioonide alla võttis, valige Start → Control Panel → Administrative Tools → Computer Management → Storage → Disk Management. Mageia partitsiooni tunneb ära kirje Unknown ning samuti suuruse ja asukoha järgi kettal. Klõpsake mõnele Mageia partitsioonile hiire parema nupuga ja valige Delete. Ruum vabanebki.

Kui Teil on XP, saate luua uue partitsiooni ja selle vormindada (kas FAT32 või NTFS-vormingusse). Uuele partitsioonile antakse oma täht.

Vista või 7 korral on veel üks võimalus: saab laiendada olemasolevat partitsiooni, mis asub vabanenud ruumist vasakul. Leidub ka teisi partitsioneerimistööriistu, mida saab kasutada, näiteks nii Windowsis kui ka Linuxis kättesaadav gparted. Nagu ikka partitsioonide muutmise korral, olge väga ettevaatlik ja kindlasti varundage eelnevalt kõik oma vähegi olulisemad andmed.